PRAVILNIK

O METODOLOGIJI ZA PRORAČUN CILJA KUMULATIVNE UŠTEDE ENERGIJE

("Sl. glasnik RS", br. 96/2021 i 131/2021)

**Član 1**

Ovim pravilnikom propisuje se metodologija proračuna cilja kumulativne uštede energije Republike Srbije.

**Član 2**

Cilj kumulativne uštede energije Republike Srbije predstavlja obavezujuću uštedu energije u finalnoj potrošnji koja se utvrđuje u skladu sa obavezama Republike Srbije koje su preuzete potvrđenim međunarodnim sporazumima i proračunava na osnovu novoostvarenih ušteda energije na godišnjem nivou u određenom vremenskom periodu na koji se cilj uštede odnosi.

**Član 3**

Novoostvarena ušteda energije na godišnjem nivou realizuje se u sektorima potrošnje finalne energije.

Sektori potrošnje finalne energije iz stava 1. ovog člana su: industrija, transport, domaćinstva, javne i komercijalne delatnosti, poljoprivreda, šumarstvo i ribarstvo.

Potrošnja finalne energije u sektorima navedenim u stavu 2. ovog člana obuhvata potrošnju finalne energije isporučene za energetske svrhe, isključujući sopstvenu potrošnju električne i toplotne energije u sektorima proizvodnje električne i toplotne energije i gubitke električne i toplotne energije u prenosu i distribuciji.

**Član 4**

Vrednost novoostvarene uštede energije na godišnjem nivou, koja se koristi prilikom proračuna cilja kumulativne uštede energije, izračunava se kao procenat usrednjene trogodišnje potrošnje finalne energije.

Usrednjena trogodišnja potrošnja finalne energije iz stava 1. ovog člana računa se kao aritmetička sredina zbira potrošnje finalne energije u periodu poslednje tri godine za koje su dostupni podaci o potrošnji finalne energije iz energetskih bilansa Republike Srbije, a koje prethode godini od koje počinje računanje cilja kumulativne uštede energije.

Procenat iz stava 1. ovog člana određuje se u skladu sa obavezama Republike Srbije koje su preuzete potvrđenim međunarodnim sporazumima i sa ciljem kumulativne uštede energije postavljenim u Integrisanom nacionalnom energetskom i klimatskom planu.

**Član 5**

Cilj kumulativne uštede energije Republike Srbije proračunava se kao proizvod vrednosti novoostvarene uštede energije na godišnjem nivou iz člana 4. ovog pravilnika i polovine proizvoda broja godina za koji se utvrđuje cilj kumulativne uštede energije i tog broja godina uvećanog za jedan.

**Član 6**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".